Ալեքսանդր Մելիք-Փաշայանի դիմաքանդակ

Ալեքսանդր Մելիք-Փաշայանի դիմաքանդակ, հայ քանդակագործ Արա Սարգսյանի ստեղծած փայտաքանդակը։ Քանդակը պատկերում է հայազգի խորհրդային դիրիժոր, ԽՍՀՄ Ժողովրդական արտիստ Ալեքսանդր Մելիք-Փաշայանին։ 1940-1941 թվականներին տեղափոխվել է փայտի վրա։

Նկարագրություն 
Ալեքսանդր Մելիք-Փաշայանի դիմաքանդակը կոմպոզիտոր Նիկողայոս Տիգրանյանի դիմաքանդակի հետ կարևորագույն տեղ է զբաղեցում Արա Սարգսյանի ստեղծագործության մեջ։ 

Ի տարբերություն վիեննական շրջանի երաժիշտների, որոնց մեջ Արա Սարգսյանը փնտրում էր խաղաղություն և ռոմանտիզմ՝ այս քանդակում քանդակագործի համար առաջնային էր Մելիք-Փաշայանի նվագավարական թռիչքը։ Դա արտահայտելու նպատակով դիրիժորի գլուխն ու պարանոցը վեր են խոյանում պատվանդանից՝ կարծես ձգտելով պոկվել սեփական մարմնից։ Քթից դեպի աչքերը տանող կտրուկ անցումը մեղմացնելու և երաժշտականության տպավորությունն ուժեղացնելու նպատակով քանդակագործն օգտագործել է ակնոց, որի շրջանակը թանձրացնում է դիրիժորի ակնախոռոչների ստվերները։ Դիմաքանդակը լի է շարժմամբ, հարուստ ներքին կյանքով։ 

Դուրի՝ առաջին հայացքից անփույթ թվացող, բայց իրականում հատուկ ընտրված հետքերը քանդակի մակերևույթի վրա ստեղծում են լույսի ու ստվերի յուրահատուկ խաղ՝ կերպարին հաղորդելով անհանգստություն։

Քանդակագործը չի սահմանափակվել ստեղծագործության երաժշտականությամբ։ Միաժամանակ ներկայացրել է նաև Մելիք-Փաշայանի անհատականությունը՝ ստեղծելով ռեալիստական աշխատանք և պահպանելով քանդակի նյութականությունը։

Տես նաև 
 Ալեքսանդր Մելիք-Փաշայան (դիրիժոր)
 Նիկողայոս Տիգրանյանի դիմաքանդակ

Ծանոթագրություններ

Արտաքին հղումներ 
 «Իր բազմաբովանդակ գործունեությամբ անբաժան է հայ ժողովրդի և նրա մշակույթի պատմությունից»․․․ Արա Սարգսյան (լուսանկարներ)

Արա Սարգսյանի դիմաքանդակներ